Seun (15) oorleef ongeluk waarin 4 sterf | Maroela Media
'n 15-jarige seun het Saterdagaand 'n ongeluk buite Groblersdal in Limpopo oorleef waarin vier ander mense gesterf het.
Lt.kol. Moatshe Ngoepe, woordvoerder van die polisie, het gesê die botsing het omstreeks 21:55 in die Dennilton-omgewing gebeur. "Daar word beweer dat die bestuurder van 'n Isuzu-dubbelkajuitbakkie met vyf insittendes beheer oor die voertuig verloor het en dit toe omgeslaan het. Een persoon is op slag dood," het Ngoepe gesê.
Die vier ander insittendes is na 'n hospitaal gehaas en een van hulle is met die aankoms by die hospitaal dood verklaar. Twee ander het later die aand aan hul beserings beswyk. Die tienerseun is in die hospitaal behandel en later ontslaan.
Volgens Ngoepe is die oorledenes intussen geïdentifiseer as Ntiki Mbethe (57), Montshwa Petrus Phebello (60), Ramaleba Tomas (52) en mnr. D Molefe (57). Al die oorledenes is van Brits in Noordwes afkomstig.
'n Saak van strafbare manslag is aanhangig gemaak en die oorsaak van die ongeluk word deur die polisie ondersoek.